Tirsdag aftens gadeløb i Aalborg havde den spanske Tinkoff-Saxo-stjerne Alberto Contador som det altoverskyggende hovednavn. Arrangørerne af løbet forsøgte dog at arrangere lidt for meget, hvorfor flere danske cykelhold nægtede at stille til start, skriver DR Nyheder. Arrangørerne af løbet i Aalborg, Special Invite, tilbød ifølge DR ét dansk cykelhold 1000 kroner per mand, de kunne stille med i Aalborg. Eneste krav var blot, at Alberto Contador skulle have 'en god oplevelse' og at de øvrige ryttere derfor blot skulle køre om at blive nummer to. Formand i Danmarks Cykle Union (DCU), Niels Sørensen, bekræfter overfor DR, at man har modtaget oplysninger om sagen. - Det drejer sig om, at nogle cykelhold har haft opfattelsen af, at gadeløbet skulle være et løb, hvor man helst så Alberto Contador skulle vinde. Det vil jo altså sige aftalt spil, siger Niels Sørensen, der senere har modtaget en garanti fra løbsarrangøren, eventfirmaet Special Invite, for at løbet i Aalborg ville blive afviklet uden snyd, siger han til DR. DR har set mailen, hvor Special Invite forsøger at fikse løbet i Aalborg, og tilbyder et dansk cykelhold betaling for at lade Alberto Contador vinde i Aalborg. Direktør i Special Invite, Jonas Mikkelsen, står som afsender af mailen. Jonas Mikkelsen afviser i første omgang overfor DR at have skrevet mailen, men vender senere tilbage med en anden forklaring. Ønsket var at lave et show, ikke et cykelløb. - Som det første kontaktede vi DCU og fortalte, at vi gerne ville lave et show, hvor Alberto Contador var hovedpersonen. I et show der er det arrangøren, der bestemmer, hvordan tingene skal være. Det var okay med DCU, men da vi skulle spørge holdene, så synes de ikke, det var en god idé, siger Jonas Mikkelsen, der kalder det synd for 'cykeldanmark', hvis Contador var blevet sat af i Aalborg. - Det vigtigste for mig var, at han ikke blev sat efter to omgange. Det ville være synd for hele cykeldanmark. Det står jeg fast ved. Det havde været forfærdeligt, hvis han var blevet sat efter to omgange, siger Jonas Mikkelsen, der altså ikke fik lavet et show, men i stedet endte med et cykelløb. Gadeløbet i Aalborg blev vundet af Michael Valgren. Contador blev nummer seks.

Opsummering:
Ifølge DR Nyheder forsøgte arrangøren af tirsdagens gadeløb i Aalborg at købe sig til Alberto Contador-sejr.